**Οδηγίες για τη συγγραφή της εργασίας**

\* \* \* \* \*

Η εργασία να είναι δακτυλογραφημένη, εφόσον αυτό είναι εφικτό, σε ενάμισι ή σε διπλό διάστημα και με μέγεθος γραμμάτων 12’. Επίσης, καθαρογραμμένες χειρόγραφες εργασίες είναι αποδεκτές.

Στο τέλος να παραθέσετε τμήμα με τίτλο «Βιβλιογραφία». Εκεί θα περιλάβετε όλες τις πηγές που εσείς προσωπικά συμβουλευτήκατε και στις οποίες παραπέμπετε στο κείμενο προκειμένου να συγγράψετε την εργασία σας δίνοντας τα πλήρη στοιχεία. Για παραδείγματα τρόπου παρουσίασης των βιβλιογραφικών πηγών, δείτε ένα όποιο βιβλίο ή τις σχετικές οδηγίες στο τέλος του παρόντος κειμένου.

Η γραπτή εργασία δεν θα πρέπει να ξεφύγει από τα περιθώρια των λέξεων που έχουν δοθεί. Για να προσαρμόσετε το κείμενό σας στις πανεπιστημιακές «συμβάσεις» λάβετε υπόψη πως:

* Η κάθε συνθετική εργασία (δηλαδή εργασία που συντίθεται με χρήση/αναφορά σε 5+ άρθρα και βιβλία σε συνάρτηση με ένα συγκεκριμένο θέμα) θα πρέπει να έχει *εισαγωγή*, *κυρίως μέρος*, *συμπεράσματα* – *απαξάπαντος*. Εργασία χωρίς αυτή τη βασική δομή δεν είναι αποδεκτή!
* Σε περίπτωση που η εργασία σας δεν είναι συνθετική και κυρίως επικεντρώνεται στην παρουσίαση και/ή σχολιασμό ενός βιβλίου, δηλαδή αποτελεί βιβλιοπαρουσίαση, τότε η εισαγωγή και το συμπεράσματα είναι πιο περιορισμένα, αλλά πάντως θα πρέπει να υφίστανται.
* Οι μικρές προτάσεις βοηθούν το σωστό, κατανοητό και σαφή λόγο.
* Μπορείτε, αν θέλετε, να χωρίσετε την εργασία σας σε μέρη (2-3) και να δώσετε μικρούς τίτλους, ώστε να είναι πιο προσιτή στον αναγνώστη. Όμως, αποφύγετε τον κατακερματισμό της εργασίας σας σε πολλά μικρά τμήματα.
* Στην εργασία σας είναι εξαιρετικά χρήσιμη η σαφήνεια του λόγου και αυτό ενέχει τόσο τη παρουσίαση του υλικού, όσο και την επιχειρηματολογία και τη διατύπωση προσωπικής άποψης.
* Τεκμηριώνετε τα επιχειρήματά σας και τα σημεία που παρουσιάζετε ή/και θίγετε. Πάντοτε να αναφέρετε τις πηγές των πληροφοριών σας.
* Η παράθεση σχετικών παραδειγμάτων που φωτίζουν ένα συγκεκριμένο σημείο, είναι χρήσιμη και επιθυμητή. Φροντίζετε να τεκμηριώνετε βιβλιογραφικά τα παραδείγματα που τυχόν αναφέρετε. Υπόψη πως παραδείγματα που μπορεί να είναι ενδιαφέροντα ή σχετικά αλλά τα οποία είναι ανέκδοτα, δεν είναι αποδεκτά.

***Αναγραφή του θέματος***

Είναι απαραίτητο να αναγράφεται το πλήρες θέμα, όπως ακριβώς εσείς το ορίζετε, στην αρχή της πρώτης σελίδας της εργασίας σας. Η αναγραφή είναι ζήτημα τόσο τυπικό όσο και ουσιαστικό.

***Αναγραφή του ονόματός σας***

Είναι απαραίτητη η αναγραφή του δικού σας ονόματος (ονοματεπώνυμο), σε εμφανές σημείο, στο επάνω μέρος της πρώτης σελίδας. Αν δεν αναφέρετε τον όνομά σας, δεν είναι εύκολο να εντοπιστεί ποιος/ποια το έχει συγγράψει. Επίσης, να βάζετε το επώνυμό σας και στον τίτλο του ηλεκτρονικού φακέλου που υποβάλλεται, στην αρχή ώστε να μπορεί να εντοπιστεί. Η αναγραφή και σ’ αυτή την περίπτωση αποτελεί ζήτημα τόσο τυπικό όσο και ουσιαστικό.

***Η εισαγωγή***

Σεαρκετές γραπτές εργασίες δεν υπάρχει εισαγωγή, ή αυτό που έχει τη θέση της εισαγωγής δεν είναι ιδιαίτερα χρήσιμο. Για δική σας διευκόλυνση, θεωρείστε πως απευθύνετε το κείμενό σας σε έναν ιδεατό αναγνώστη. Ο αναγνώστης/στριά σας ενδιαφέρεται πάρα πολύ γι αυτά που γράφετε αλλά δεν γνωρίζει πολλά για το θέμα που πραγματεύεστε. Καθήκον σας λοιπόν είναι, ανταποκρινόμενοι στο θέμα σας, να *παρουσιάσετε* το υλικό ώστε ο αναγνώστης/τρια να κατατοπισθεί, εφόσον δε το επιθυμεί, να διευκολυνθεί προκειμένου να επεκτείνει τη μελέτη του (προς τούτο και η σπουδή για σύντομες βιβλιογραφικές παραπομπές μέσα στο κείμενό σας και παράθεση της ολοκληρωμένης βιβλιογραφίας στο τέλος). Με βάση τα παραπάνω, αυτό που καλείστε να κάνετε στην εισαγωγή είναι να δώσετε σε μία ή δύο παραγράφους, συνοπτικά, τις προθέσεις σας για το πώς θα επιχειρήσετε να ανταποκριθείτε στο υπό εξέταση θέμα. Πρέπει να δείξετε τι θα κάνετε, ποια *βασικά βήματα θα ακολουθήσετε*, σε τι υλικό θα αναφερθείτε (λ.χ. σε ποιες βασικές θεωρίες), προκειμένου να απαντήσετε στο θέμα (ή ερώτημα) που σας έχει τεθεί. Αυτά που θα περιλάβετε στην εισαγωγή θα πρέπει να διατυπωθούν απ’ ευθείας, δηλαδή *ρητά* (και γι’ αυτό είναι χρήσιμο να ξαναγράψετε την εισαγωγή σας στο αφού έχετε βασικά ολοκληρώσει την εργασία σας).

Φανταστείτε την κάθε εργασία σας σαν μία βάρκα. Κάθε βάρκα έχει πλώρη-αρχή, μέση –το κύριο μέρος όπου πραγματεύεστε αναπτύσσετε το θέμα– και πρύμνη-τέλος. Αντίστοιχα, η πλώρη-αρχή της εργασίας σας είναι η εισαγωγή. Λάβετε υπόψη πως με την εισαγωγή προϊδεάζεται (και αυτό είναι θετικό) ο αναγνώστης/τρια ως προς αυτό που θα ακολουθήσει στο κύριο μέρος του κειμένου. Κατ’ αυτό του ή της επιτρέπετε να παρακολουθήσει το κείμενό σας. Σε διαφορετική περίπτωση, αν δεν υπάρχει εισαγωγή ή είναι αφηρημένη ή γενικόλογη, τον/την καταδικάζετε να διαβάσει κάτι που φαίνεται αλλά και είναι δύσκολο να το παρακολουθήσει, που είναι «δυσκολοχώνευτο» ή και αφόρητο, όσο καλή προσπάθεια κι αν έχετε κάνει στην παρουσίαση-διαπραγμάτευση του κύριου μέρους. Διευκολύνετε λοιπόν τον αναγνώστη σας δίνοντας στην εισαγωγή ένα *καθαρό*, *ρητό*, *συγκεκριμένο* και *σύντομο περίγραμμα* αυτού που ακολουθεί.

Ακόμα ορισμένοι φοιτητές συχνά περιλαμβάνουν αντί της εισαγωγής έναν «πρόλογο». Ο πρόλογος είναι χρήσιμος όταν αναφέρεστε σε ολόκληρα βιβλία και καλείστε να τα προλογίσετε, αλλά δεν έχει θέση σε μια ολιγοσέλιδη εργασία όπως αυτές τις οποίες θα συγγράψετε.

***Το συμπέρασμα***

Το συμπέρασμα είναι το τέλος της εργασίας σας. Θα πρέπει να το διατυπώσετε, ανατρέχοντας στα βασικά σημεία της ανάλυσης που προηγήθηκε στο κύριο μέρος της εργασίας μνημονεύοντάς τα συνοπτικά (για να φρεσκάρετε τη μνήμη του αναγνώστη). Οπωσδήποτε *αποφεύγετε* να εισάγετε νέο υλικό το οποίο προηγουμένως δεν είχατε παρουσιάσει ή συζητήσει. Με άλλα λόγια, στο συμπέρασμα επιχειρείτε να δείξετε ποια ήταν η πορεία σας, τα κύριά της σημεία και/ή επιχειρήματα και προς τα πού σας οδηγεί η παρουσίαση-εξέταση που προηγήθηκε αναφορικά με το θέμα της εργασίας σας. Μάλιστα, είναι πολύ χρήσιμο να γίνει ρητή αναφορά στο θέμα της εργασίας στο συμπέρασμα. Εφόσον λοιπόν το συμπέρασμα είναι το τέλος της εργασίας θα πρέπει να καταλήξετε κάπου, κι αυτό σημαίνει πως θα πρέπει να συμπεράνετε. Καλείστε λοιπόν να πάρετε θέση και έχετε το καθήκον να πείτε πως στέκεστε απέναντι στο θέμα.

Αυτό, είναι πιθανόν, να μην είναι εύκολα αποδεκτό σε μερικές/ούς κι αυτό γιατί κάποια ή κάποιος μπορεί να νιώθει πως δεν έχει εξαντλήσει το θέμα ώστε να μπορεί να πάρει υπεύθυνα θέση. Αυτό ασφαλώς είναι κατανοητό. Όμως, λάβετε υπόψη πως, αντίθετα ίσως με την καθημερινή ζωή και τις δεσμεύσεις της, στην επιστήμη διατηρούμε πάντοτε το δικαίωμα να αλλάξουμε γνώμη όταν μας παρουσιαστούν πρόσθετα ή νέα δεδομένα ή έρθουμε σε επαφή με νέους τρόπους αντιμετώπισης ενός ζητήματος. Μέχρι όμως να γίνει κάτι τέτοιο, διατυπώνουμε συμπεράσματα παρόλο που το στοιχείο του προσωρινού, του «υπό όρους», δεσπόζει σ’ αυτά. Όταν λοιπόν συμπεραίνετε, αυτό γίνεται με βάση το υλικό στο οποίο είχατε πρόσβαση, το οποίο οπωσδήποτε έχει περιορισμούς, και δεν είναι απαραιτήτως και για πάντα. Καθώς η κοινωνική ζωή δημιουργεί και παράγει νέα εμπειρικά δεδομένα, θέτει νέα ερωτήματα ή επαναδιατυπώνει τα παλιά, η επιστήμη ανταποκρινόμενη αναπτύσσει νέους τρόπους ανάλυσης και στοχασμού. Συνεπώς, είναι αναμενόμενο τα συμπεράσματα και αυτά να μεταβάλλονται. Άρα, να τολμάμε να διατυπώνουμε συμπεράσματα, παρόλο που αυτά πάντοτε είναι προσωρινά και τα οποία, σύμφωνα με τα παραπάνω, διατηρούμε το δικαίωμα να αλλάξουμε καθώς τα διαθέσιμα δεδομένα μας μεταβάλλονται.

Με αυτή την ευκαιρία, να διευκρινίσω πως σε εργασίες του μεγέθους αυτών που εκπονείτε *δεν έχει νόημα* να αναφέρεστε σε «επίλογο», ο οποίος έχει θέση μόνο σε εργασίες μεγέθους βιβλίου. Ο επίλογος «ανοίγει» το θέμα, αλλά η επιδίωξη στις εργασίες σας είναι να δείξετε πως απαντάτε σε ένα ερώτημα-θέμα και συνεπώς να «κλείσετε», προσωρινά πάντοτε, την απάντησή σας· γι αυτό και η ανάγκη για «συμπέρασμα».

***Βιβλιογραφικές παραπομπές & βιβλιογραφία Ι***

Τα σημεία που αναφέρετε ή θίγετε στο κείμενό σας, είτε είναι αυτά πληροφορίες, δεδομένα, επιχειρήματα είτε θεωρίες, δεν αποτελούν δική σας ή δική μου επινόηση ή δημιουργία. Προφανώς και ευλόγως κάπου τα βρήκατε! Εφόσον εσείς δεν είσαστε η αρχική πηγή των πληροφοριών θα πρέπει να δίνετε την πηγή στην οποία τα εντοπίσατε. Αυτό είναι ένα πολύ σημαντικό ζήτημα. Αναγνωρίζω την πηγή που χρησιμοποιώ σημαίνει πως σέβομαι τον/την συγγραφέα και αποδίδω σε αυτόν/αυτή τη σχετική τιμή – «αποδίδω τα του Καίσαρος στον Καίσαρα»! Σημαίνει επίσης, πως εάν κάτι δεν είναι ακριβές ή σωστό, το βάρος της απόδειξης και η ευθύνη είναι στις πλάτες του συγγραφέως από τον οποίο/α αντλώ.

Πρακτικά, βιβλιογραφική παραπομπήεντός του κειμένουσημαίνει πως θα πρέπει μέσα σε μία παρένθεση (και όχι σε αγκύλη) να αναφέρετε το επώνυμο του/της συγγραφέα-ων, το έτος της έκδοσης του πονήματος και, εφόσον αναφέρεστε σε συγκεκριμένο εδάφιο, να δώσετε και τον αριθμό της σελίδας –π.χ. (Βέμπερ 2001: 63). Καθώς χρησιμοποιείτε διαφορετικά εδάφια από την ίδια πηγή ή/και διαφορετικές πηγές, θα πρέπει να δίνετε παραπομπή στις πηγές της πληροφόρησής σας συχνά-πυκνά. Προσοχή: όταν σε ένα βιβλίο, εμφανίζονται αναφορές σε καταστάσεις, πρόσωπα, ή θεωρίες των οποίων οι πρωτογενείς πηγές δεν είναι το συγκεκριμένο βιβλίο στο οποίο τις βρήκατε, συνεχίζετε και παραπέμπετε στην πηγή στην οποία εσείς οι ίδιοι τα συναντήσατε. Έτσι, π.χ.¨, γράφετε (Βέμπερ όπως αναφέρεται Χατζηανδρέου 2016: 213).

Στο τέλος της εργασίας σας, σε διακριτό τμήμα με τίτλο «βιβλιογραφία», δώστε τα πλήρη βιβλιογραφικά χαρακτηριστικά των πηγών σας.

***Περιθώρια και άλλα***

* Να αφήνετε μεγάλα περιθώρια ώστε να υπάρχει χώρος για σχόλια. Τα περιθώρια να είναι τουλάχιστον τριάμισι εκατοστά σε κάθε πλευρά.
* Το μέγεθος του χαρτιού θα πρέπει να είναι το σύνηθες Α4, και όχι άλλο μέγεθος.
* Το μέγεθος των γραμμάτων σας να είναι 11 ή 12 στιγμές και μόνον.
* Το κείμενο της εργασίας καλόν είναι να είναι γραμμένο σε 1½ διάστημα.
* Είναι κατανοητό να επιθυμεί κανείς τον καλλωπισμό της εργασίας του/της, λ.χ. με εισαγωγή ποικιλομορφίας τύπων και μεγεθών γραμμάτων ή/και με την εισαγωγή εικόνων. Σημειώστε όμως πως δεν προσθέτει κάτι στην ουσία της.
* Αποφεύγετε να μαυρίζετε λέξεις ή φράσεις. Εάν θέλετε να τονίσετε κάτι, χρησιμοποιείστε, με φειδώ, την *πλάγια* γραφή.
* Τα αποσπάσματα που τυχόν παραθέτετε θα πρέπει υποχρεωτικά να τίθενται εντός εισαγωγικών («…») και να ακολουθεί σύντομη παραπομπή στην πηγή.

***Προτάσεις και παράγραφοι.***

Μία πρόταση είναι ένα σύνολο λέξεων τοποθετημένες με τρόπο ώστε να δηλώνει μία ενέργεια ή δράση, ή κατάσταση. Αυτό είναι δυνατόν όταν περιλαμβάνεται ένα ρήμα· λέξη που μπορούμε να σκεφτούμε σαν το *ενεργό* τμήμα της πρότασης. Για να δηλώσουμε ή εκφράσουμε κάτι άλλο, διαμορφώνουμε-χρησιμοποιούμε μία νέα πρόταση, και ούτω καθ’ εξής.

Με τη σειρά της, η κάθε παράγραφος αποτελείται από έναν αριθμό προτάσεων που έχουν ένα κοινό σημείο ή θέμα. Έτσι, 3, 4, 5, 6, 7, 8, 9, 10 ή και περισσότερες προτάσεις συγκροτούν μία παράγραφο. Σε ορισμένες περιπτώσεις είναι χρήσιμο να «σπάσει» μία μεγάλη πρόταση σε δύο κάπως πιο διακριτές από θεματολογική άποψη παραγράφους. Εν κατακλείδι, παρόλο που είναι δυνατόν να διατυπωθούν παράγραφοι της μίας πρότασης, να τις χρησιμοποιήσετε σπάνια και σχεδόν ποτέ.

***Βιβλιογραφικές παραπομπές και βιβλιογραφία ΙΙ***

Οι παραπομπές σε βιβλία και άρθρα γίνονται μέσα στο κείμενο σε παρένθεση: όνομα συγγραφέα, έτος έκδοσης και σελίδα, π.χ. (Giddens 1990: 25-26) ή (Μουζέλης και Παγουλάτος 2003: 53). Επίσης όταν υπάρχουν πολλαπλές αναφορές στο ίδιο σημείο, χωρίζονται με κόμματα.

Οι υποσημειώσεις παρατίθενται υποσέλιδες. Οι δείκτες των υποσημειώσεων (αριθμοί) αναγράφονται με ευδιάκριτους αριθμούς (χωρίς παρένθεση) στη λέξη μετά τη στίξη (π.χ., Κοινωνιολογία,1).

Η βιβλιογραφία παρατίθεται στο τέλος της εργασίας κατά αλφαβητική σειρά.

Η παράθεση ***βιβλίου*** αναγράφεται με τη σειρά: συγγραφέας (επώνυμο και όνομα), έτος, τίτλος βιβλίου σε *πλάγια* γραφή (italics), τόπος έκδοσης, εκδοτικός οίκος.

*Παράδειγμα*:

Castell, Manuel (1997), *The Power of Identity*, Oxford, Blackwell.

Η παράθεση ***άρθρου σε βιβλίο*** αναγράφεται με τη σειρά: συγγραφέας (επώνυμο και όνομα), έτος, τίτλος άρθρου μέσα σε εισαγωγικά, όνομα επιμελητή (όνομα και επώνυμο) με την ένδειξη (επιμ.), τίτλος βιβλίου σε *πλάγια* γραφή (*italics*), τόπος έκδοσης, εκδοτικός οίκος, σελίδες του άρθρου.

*Παράδειγμα*:

Αντωνοπούλου, Μαρία (2011), «Για τη σχέση του Βέμπερ με τον Μαρξ», στο Μ. Αντωνοπούλου και Σ. Χιωτάκης (επιμ.), *Μax Weber, O Σύγχρονός Μας: Δοκίμια κοινωνικής και πολιτικής θεωρίας,* Αθήνα, εκδόσεις Νήσος, σσ. 25-42.

Για ***άρθρο περιοδικού***: Συγγραφέας (επώνυμο και όνομα), έτος, τίτλος άρθρου μέσα σε εισαγωγικά (χωρίς παρένθεση), τίτλος περιοδικού σε *πλάγια* γράμματα(*italics*), αριθμός τεύχους, σελίδες.

*Παραδείγματα*:

Gavaki, Efrosini (2003), “Immigrant Women’s Portraits: The Socio-Economic Profile of the Greek Canadian Women”, *Επιθεώρηση Κοινωνικών Ερευνών*, Νο 110: 55-76.

Μουζέλης, Νίκος και Παγουλάτος, Γιώργος (2003), «Κοινωνία Πολιτών και Ιδιότητα του Πολίτη στη Μεταπολεμική Ελλάδα», *Ελληνική Επιθεώρηση Πολιτικής Επιστήμης,* Νο 22: 5-29.

Καλή δουλειά!

Σωκράτης Κονιόρδος